**SZAKMAI BESZÁMOLÓ**

**SOS-gyermekfalu Kőszeg**

 Szombathely Megyei Jogú Város Önkormányzata és az SOS Gyermekfalu Magyarországi Alapítványa 2010-júliusától érvényes együttműködési megállapodása 10. pontja alapján.

Az elmúlt év beszámolója a gyermekfalu szervezetét mutatta be valamint a 2010-es év második felének eseményeit a gyermekekkel való foglalkozás tükrében. A 2011 évről szóló beszámoló négy fő fejezetre bontva nyújt tájékoztatót a szakmai munkáról. Ebben kiemelten a gyermekek fejlesztéséről szólunk, a mellékletben részletesen tájékoztatva a testületet a kapott pénz felhasználásáról, valamint az éves létszám alakulásáról. Külön tájékoztatjuk Önöket a séi ifjúsági házunk fiataljai számára biztosított önkormányzati lakások felújításáról és hasznosításáról, és ezek tartalmi tapasztalatairól.

**1. Szakmai munka**

2011. december 31-én a Gyermekfaluban összesen 82 gyermek nevelkedett 13 családban, ebből ketten az év során nyugdíjba vonuló hivatásos nevelőszülő otthonában, a Gyermekfalun kívül. Nevelőszülőnk kifutó családként, hagyományos nevelőszülőként folytatja tovább munkáját. A séi Ifjúsági házunkban 12 fiatalról gondoskodtunk December hónapban működési engedélyünk módosításra került, így további kettő kiképzett külsős nevelőszülőpár várja, hogy hozzájuk az illetékes Gyámhivatalok gyerekeket helyezzenek el. Az év során 19-en érkeztek, és 22 gyermek, és fiatal hagyta el a Gyermekfalut. Közvetlenül vérszerinti családjukból, 17-en érkeztek ketten pedig más gondozási helyről. A távozók közül kettő gyermeket jogerősen örökbe fogadtak, hatan visszatérhettek vérszerinti családjukba, kettő gyermeknek pedig családba fogadással szűnt meg az átmeneti, illetve tartós nevelése. Egy fő gyermek a súlyos magatartási problémái miatt speciális gondozási helyre, míg három fiatalunk a séi Ifjúsági házba, hárman Szombathely város által biztosított önkormányzati lakásba költöztek át. Kettő fő utógondozói ellátása megszűnt, közülük az egyiknek a 2012-es év első félévében várhatóan újra lesz főiskolai nappali tagozaton hallgatói jogviszonya, így jogosult lesz újfent az ellátásra. A 2010/11-es tanév során gyerekeink hasonló eredményeket értek el, mint a korábbi években. A Gyermekfaluban tanulók átlaga a tanévben 3,3 lett, 11 tanulónk ért el négyes, vagy ennél jobb átlagot. A minél jobb és sikeresebb tanulmányi előmenetel érdekében továbbra is lehetőségük van a gyerekeknek az iskolai korrepetálások mellett a Gyermekfaluban matematikából, kémiából, német nyelvből és biológiából heti két alkalommal, igény esetén más tárgyakból is segítséget igénybe venni. A tanulási nehézségekkel küzdőket heti négy napon fejlesztőpedagógus segíti, míg hetente két alakommal logopédus foglalkozik azokkal, akiknek erre szüksége van. 2009 óta a dr. Pesovár Ernő Alapfokú Művészetoktatási Intézmény kihelyezett tagozataként a Gyermekfaluban néptánc tanszak és kézműves tanszak működik az iskola pedagógusainak irányításával. A tanulás mellett a szabadidő hasznos eltöltését szolgálják a rajzszakkör, valamint az asztalitenisz foglalkozások, a kirándulások, kerékpártúrák, és családi programok. A délutáni foglalkozások színhelyéül a korábbi években óvodaként funkcionáló épület szolgál.

Az év során a fontosabb események közül kiemelkedett a X. Éltető mesék mesemondó verseny, ahol a város általános iskoláit képviselő 40 gyermek bizonyította be, hogy a mese minden generáció számára milyen fontos szerepet tölt be. Gyermekeink közül is többen vettek részt a versenyen. A nyaralások július hónapban zajlottak, a korábbi évekhez hasonlóan az általános iskolások Caldonazzo-ban, az óvodások és a középiskolások pedig a Balaton partján, Fonyódon töltöttek el három hetet. A táborokban rengeteg mozgással járó program, verseny mellett, a három gyermekfalu között KI MIT TUD vetélkedőt is szerveztünk. A nyár krónikájához tartozik még az augusztusi III. SOS-gyermekfalu Vitorlás verseny, melynek helyszíne idén is Balatonfüred volt. A 2012-es fontos eseménye lesz a X. SOS-kispályás Labdarúgó Torna, ahova szeretnénk meghívni legújabb SOS-nagykövetünket, Kassai Viktort, akit a tavalyi évi működése alapján a világ legjobb bírójának választottak.

# 2. Munkatársak

Három hivatásos nevelőszülő munkaviszonya szűnt meg, egy fő nyugdíjba vonult, de hagyományos nevelőszülőként továbbra is alkalmazásban maradt, míg kettő fő munkaviszonya közös megegyezéssel szűnt meg. Pszichológusunk az év végén szülési szabadságra ment, helyettesítését pár hónap szünet után sikerült megoldani. A szombathelyi pszichiátriáról jött hozzánk egy kolléga. December hónaptól kettő hagyományos nevelőszülőpár működését engedélyezte a Kormányhivatal Szociális és Gyámhivatala. A falumester munkaviszonya november 30. nappal közös megegyezéssel megszűnt, utódjául szombathelyi munkatársat választottunk. A 2011-es év során hét fő végezte el a FIKSZ képzést, valamint kettő nevelőszülő végezte el sikeresen a hivatásos nevelőszülői képzést. A nevelőszülői tanácsadók Velencén vettek részt konfliktuskezelési tréningen. Augusztus és szeptember hónapban a hivatásos nevelőszülőknek szerveztünk öt napos továbbképzést Velencén, ahol Gordon módszerrel ismerkedhettek meg. Október 13-án Szakmai Napra invitáltuk a Vas-, Veszprém- és Győr-Moson-Sopron megyei gyermekvédelemmel kapcsolatban álló szakembereket, ahova előadónak sikerült megnyernünk többek között Popovicsné dr. Tisza Edit asszonyt, a Vas Megyei Kormányhivatal igazgatóját, Dudás Zoltán urat, a NEFMI főosztályvezetőjét, valamint Tresó Zoltánné gyermekjogi képviselőt.

**3. PR munka, adományok, kapcsolatok**

Az év során hagyományainkhoz híves nagy figyelmet fordítottunk a PR tevékenységre. A saját régiónkban a magunk eszközeivel rásegítettünk az 1% kampányra. Külföldi és belföldi támogatója egyaránt van a kőszegi Gyermekfalunak. Legnagyobb támogatónk Borken város ezen kívül a Chevrolet cég adománya volt ebben az évben a legjelentősebb. Szombathelyi és kőszegi cégek is megkeresnek minket, mint például a C&A, Orsay, ezen kívül magánszemélyek, vagy a pinkafeldi gyermekfalu is hozott használt ruhaneműt. Támogatók segítségével sikerült a gyermekfalu nagytermének parkettáját felújítani. A közelünkben lévő kalandparkba látogathattunk el gyermekeinkkel, ahol kedvezményesen használhatták a különböző pályákat. A Metis rendezvényszervező iroda fotókiállítást szervezett és gyűjtést indított számunkra. A Matel karácsonyra minden gyermekünknek hozott ajándékot. Szombathely városától is kaptunk egy nagyméretű trambulint és egy ping-pong asztalt. A helyi média, sajtó részvétele rendszeres rendezvényeinken.

**4. Gazdasági munka**

A kőszegi SOS-gyermekfalu gazdasági szempontból stabil, nyugodt évet zárt 2011 decemberében. Az évek óta tartó nehéz gazdasági helyzet ellenére, patronálóink köre változatlan. Tárgyi adományok és bankszámlánkra érkező külföldi és belföldi adományok a tervezettnek megfelelően érkeztek. Legnagyobb értékű adományunk a Chevrolet Captiva személygépkocsi volt. Nagytermünk parkettájának cseréjét is megvalósítottuk célzott adományokból. 2011 őszén elkezdtük a gyermekszoba ablakok cseréjét, 12 tönkrement faablakot cseréltünk, korszerű, energiatakarékos műanyag nyílászáróra. Várhatóan a 2012 év is hasonló lesz. Elfogadott költségvetésünk van, a tervezett feladatokat, programokat megvalósíthatjuk, a működésünk biztosított. A költségvetésen kívül várható egy SOS rendszeren belüli projekt ahol ablakfelújításra, cserére, különböző javításokra kerül sor.

**5. Tervek**

* A tanulás segítése és az egyéni fejlesztések még jobb színvonalú megvalósítása.
* Fejlesztőház kialakítása a volt óvoda épületből.
* Nevelőszülők szupervízión való részvétele.
* Külső nevelőszülők létszámának növelése.
* A vér szerinti szülőkkel való kapcsolatok fejlesztése. Szülőtréning szervezése.
* Segítő programok, a környezetünkben élő hátrányos helyzetű családokért.
* A tárgyi feltételek javítása a nemzetközi szervezet támogatásával.

A minőségi munkavégzéshez a szombathelyi gyermekek fejlesztéséhez biztosított támogatásukat ezúton is megköszönjük.

Kőszeg 2012. március 27.

Szilágyi Imre

intézményvezető

